الملك سيزوستريس

الملك سيزوستريس هو ملك مصري عظيم حكم أجزاء واسعة من الأرض، لكن مش مؤكد كون قصته حقيقية ولا أسطورية، بس على الأرجح إنه شخصية لملك مصري حقيقي ولكن قصته شابها بعض الأساطير والمبالغات بمرور الزمن.

القصة بدأت مع المؤرخ الإغريقي هيرودوت (حوالي 450 ق.م) إلا أن القصة كانت معروفة كمان عند الرومان والقصة اتسردت بردو من طرف المؤرخ الروماني بليني الأكبر (في القرن الأول الميلادي) وسردها بردو المؤرخ ديودور الصقلي (في القرن الأول قبل الميلاد) وسترابو الإغريقي وكلهم مؤرخين من العصور القديمة ولكل واحد منهم مصادره الخاصة اللي سمعوها من قصص محلية من عدة شعوب حول العالم.

وكل القصص دي بتدور عن ملك مصري قديم اتدمرت كل اثاره بعد موته والملك ده كان ليه الفضل الأول في إنشاء مؤسسة العسكرية المصرية في شكلها الإمبراطوري وكمان نظم الإقتصاد المصري والعلاقات الإجتماعية المختلفة الخاصة بالمناصب الإدارية.

كان الملك سيزوستريس مشهور بإنجازاته العسكرية وحدد هيرودوت أن سيزوستريس قاد بنفسه حملات عسكرية إلى الأناضول وبعدها توجه إلى جنوب روسيا وفيها لقي السكوثيين وأخضعهم وبعد كده توجه إلى التراقيين وبعد ما هزمهم عسكريا كمل مسيرته إلى بلاد اليونان جنوبا من تراقيا وبليني الأكبر أضاف للي حدده هيرودوت وحدد أن الملك أرسل تلات حملات تانيين وده أدى إلى احتلال الجزيرة العربية والهند ووادي السند وبلاد فارس وكلدان واشور وبعت حملة كمان إلى شمال افريقيا وشبه جزيرة ايبيريا (اسبانيا والبرتغال).

بينما حدد ديودور الصقلي والمؤرخ سترابو الإغريقي أن سيزوستريس أخضغ "جميع العالم" بأكمله.

بالرغم من كونه ملك عظيم إلا أن جميع اثار الملك ده اتدمرت بشكل عام من غير ما يتم ذكر السبب زي ما حدد هيردوت لكن بالرغم من كده هيرودوت قدر بنفسه يشوف بعض اثاره اللي عملها في بلاد التراقيين والفريجيين واثار تانية في جنوب غرب اسيا بعد الإنتصارات العسكرية ضدهم.

وفي خضم خلاف بين العلماء على هويته فبعض علماء المصريات قالوا أنه يمكن اتدمرت اثار الملك ده بفعل خصومه داخل البلاد وهو اللي أدى إلى محو ذكر ملك بالعظمة دي نهائيا من التاريخ.

 مصادر 

تصنيف:مصر
تصنيف:مصر القديمه